Jou stoeptuin - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jou stoeptuin
Met die afgelope inperking en met die verwagting van nog toekomstige inperkings kyk ons met nuwe oë na die stoep en die stoeptuin as 'n bykomende buitevertrek aan die huis of ons wil probeer om met min moeite 'n ruimte in so iets te verander. Indien jy nie 'n stoep of 'n lapa het nie kan jy steeds 'n ongebruikte hoekie met min moeite verander in 'n klein toevlugstuintjie deur 'n stoel of twee, 'n sambreel, 'n tafeltjie en 'n potplant strategies te plaas.
Hoewel jou stoeptuin nie noodwendig waarde toevoeg tot jou eiendom nie, is dit 'n aantreklike lokpunt mits dit vriendelikheid uitstraal en byderwets is. Koelte is noodsaaklik en daarvoor kan 'n afdak aanbring word. As jou begroting beperk is, dink aan goedkoper opsies soos gordyne of om seile te span vir privaatheid en koelte.
Om byderwets te wees, moet jy 'n paar dinge vermy. Vermy te veel potplante, veral as jy net 'n balkon het; en vermy verskillende groottes en kleure potte, maar gebruik dekoratiewe potte wat bymekaar pas. Groepeer plante bymekaar, bv. grassoorte, en gebruik plantbokse as jou spasie beperk is.
'n Positiewe lokpunt as jou begroting dit toelaat, sal wees om 'n ingeboude gasbraaier te installeer, wat ook meer ruimte op die stoep sal gee eerder as die draagbare kolebraaier waarvan die skoonmaak en wegbêre na 'n kuier maklik vergete bly.
Die nuwe tendens is om modulêre vierkantige meubels op jou stoeptuin te gebruik eerder as ronde meubles, en sonbestande gordyne in byderwetse kleure is in. Die retrostyl draadmeubels en opvoustoele pas beter in die tuin waar hulle die elemente kan weerstaan terwyl meer duursame stoele op die stoep hoort. Sitronellakerse is uit, gebruik eerder 'n waaier, insekspirale of 'n elektriese verspreier om muskiete weg te hou. Pak ook die feetjie- en kersliggies weg en gebruik groter dak- of muurligte. Die onvanpaste, verslete sjiek vlooimarkvoorkoms is ook uit.
Kleur is belangrik en die goue reël is om 'n basiese kleur en twee kleure vir oortreksels of los kussings te kies en daarby te hou by. Hou patroon en tema bymekaar, bv. moenie 'n fyn blommotief en 'n wildtuintema saam gebruik nie. Vlootblou saam met gebrande oranje en smaraggroen is in en pienk en pers is uit. Om te bespaar, kan jy goedkoop patiomeubels in hierdie byderwetse kleure verf met 'n geskikte weerbestande verf. Indien jy 'n klein balkontuin het, dink daaraan om 'n los mat of twee op die vloer te gooi met los kussings vir ekstra sitplek, en opvou-bistromeubels as jy al fresco wil onthaal.
Oormatige dekor is uit – meubels en plante is die enigste dekor, en vervang die watervalletjie met deur enkele spuitfonteintjie. Dink daaraan om plante, bv kruie, in houers te plant wat vertikaal teen 'n muur in 'n balkontuin gehang kan word; sodoende skep jy 'n besondere fokuspunt teen 'n oninteressante muur en optimaliseer jy spasie.